Bejaarde egpaar in Mpumalanga vermoorŉ 75-jarige man en sy vrou is in hul huis in Tonga, Mpumalanga vermoor. ŉ Polisiewoordvoerder, kapt. Leonard Hlathi, sê die egpaar se buurvrou het omstreeks 21:00 Saterdagaand op hulle ontbinde lyke afgekom. Hlathi sê die vermeende moordenaars het die voordeur oopgebreek om toegang tot die huis te kry. Hy sê die egpaar is vermoedelik met ŉ byl doodgekap. Hlathi sê dit is onduidelik of enige huishoudelike items vermis word. Die egpaar is glo Woensdag laas gesien deur die buurvrou wat op hulle lyke afgekom het. Hlathi sê die buurvrou het bekommerd geraak toe sy hulle vir twee dae nie gesien het nie. Die ouderdom van die oorlede vrou was nie onmiddellik bekend nie. Die polisie ondersoek ŉ saak van moord.